Det er ekstremt vådt i Danmark for tiden, og der er allerede faldet mere end dobbelt så meget nedbør i februar som normalt. Frem til mandag morgen 21. februar er der faldet 104,5 millimeter regn. Det normale er 50,3 millimeter nedbør. Kun to gange tidligere har februar været mere våd. Det var i 2020 og 2002. Den tidligere tredjeplads fra 1992 lød på 92 millimeter, men er nu fortrængt fra podiepladsen. Prognose peger på en andenplads, tæt på rekorden Prognosen for resten af måneden giver landsdækkende mellem 15 og 20 millimeter regn i Danmark. Det ser derfor ud til at blive den næstmest regnfulde februar måned nogensinde i Danmark. Den kommende periodes regn kan betyde oversvømmelser langs åer og vandløb. Eksempelvis er Storåen, der løber gennem Holstebro, fyldt meget op. Nedenstående grafik viser, at vandstanden stiger til et niveau, hvor der er begyndende oversvømmelser. Foreløbig ti regnfulde dage Der er registreret landsdækkende regn alle dage i februar, og hele ti gange er det blevet til over fem millimeter. Onsdag og fredag i sidste uge bød alene på 30 millimeter landsdækkende regn. Det var i øvrigt i forbindelse med de to lavtryk, som også gav storm i Danmark. Det regnfulde vejr i februar er især synligt ved oversvømmede åer og store vandpytter i lavninger.

Referat:
Det er allerede den tredjemest nedbørsrige februar nogensinde målt, og nu truer oversvømmelser.